म्याच–प्लेमा १६ खेलाडी
सूर्य नेपाल गल्फ टुर २०२१–२२ को चौथो प्रतियोगिता ‘सूर्य नेपाल एनपीजीए म्याच प्ले’ रोयल नेपाल गल्फ क्लबमा मंगलबार सुरु हुँदै छ । यसमा शीर्ष १६ स्थानका व्यावसायिक गल्फरहरूले प्रतिस्पर्धा गर्दैछन् ।
काठमाडौँ — सूर्य नेपाल गल्फ टुर २०२१–२२ को चौथो प्रतियोगिता ‘सूर्य नेपाल एनपीजीए म्याच प्ले’ रोयल नेपाल गल्फ क्लबमा मंगलबार सुरु हुँदै छ । यसमा शीर्ष १६ स्थानका व्यावसायिक गल्फरहरूले प्रतिस्पर्धा गर्दैछन् ।नकआउटका आधारमा हुने म्याच–प्लेमा २०१८–१९ सिजनका शीर्ष १६ खेलाडीलाई छनोट गरिएको नेपाल प्रोफेसनल गल्फर्स एसोसिएसन (एनपीजीए) ले जनाएको छ । कुल २ लाख रुपैयाँ पुरस्कारको प्रतियोगितामा सेमिफाइनलसम्म १८ होलमा हुनेछ भने फाइनल ३६ होल खेलाइने छ । विजेताले ५० हजार, उपविजेताले ३० हजार, तेस्रो हुनेले २२ हजार तथा चौथोले १८ हजार रुपैयाँ पाउनेछन् । पहिलो चरणमै पराजित हुनेले जनही ५ हजार र क्वाटरफाइनलबाट बाहिरिनेले जनही १० हजार हात पार्नेछन् ।पहिलो चरणमा शीर्ष वरीयताका भुवन नगरकोटीले १६ औं स्थानका सचिन भट्टराईविरुद्ध प्रतिस्पर्धा गर्नेछन् । दिनेश प्रजापतिले सूर्यप्रसाद शर्मा, धनबहादुर थापाले बलभद्र राई, रामे मगरले भुवनकुमार रोका, जयराम श्रेष्ठले कृष्णमान राजबाहक, सञ्जय लामाले रामकृष्ण श्रेष्ठ, रवि खड्काले दीपक मगर र विकास अधिकारीले शिवकुमार माझीसँग खल्नेछन् । पहिलो चरण मंगलबार हुनेछ । क्वाटर र सेमिफाइनल बुधबार हुनेछ भने उपाधि होडको प्रतिस्पर्धा बिहीबार हुनेछ ।